Tord Asle Gjerdalen

**Tord Asle Gjerdalen** (sündinud 3. augustil 1983 Ringerikes) on Norra murdmaasuusataja.

## Sportlaskarjäär
Gjerdaleni esimene suurvõistlus oli 2003. aasta juunioride maailmameistrivõistlused, kus ta saavutas 30 km vabatehnikas üheksanda ja võitis teatesõidus hõbemedali. Esimesel maailma karikasarja etapil osales ta 2004. aasta veebruaris Trondheimis, kus saavutas sprindis 67. koha. Samal kuul osales ta 50 km distantsil Oslos, kus sai 50. koha. Maratonisarja kuuluva sõidu 2005. aasta märtsis Mora lõpetas ta kuuendana. Juba 2005.–2006. aasta hooaja avaetapil Beitostølenis 2005. aasta novembris sai ta oma esimesed MK-sarja punktid, kui saavutas 15 km distantsil 12. koha. Detsembris saavutas ta järgnevalt veel Mk-etapil Canmore'is 13. koha ja Nové Městos 15. koha. 2006. aasta jaanuaris jõudis ta esimest korda kümne sekka, kui oli Lago di Teseros 30 km distantsil seitsmes. Esimest korda jõudis ta viie sekka märtsis 2006 Falunis, kui jõudis 20 km suusavahetusega sõidus neljandale kohale. 2006. aasta taliolümpiamängudel Torinos saavutas ta 30 km suusavahetusega sõidus 17. ja 50 km vabatehnikas 15. koha. Samuti jõudis ta Norra murdmaasuusatamise A-koondisse.

2006.–2007. aasta hooajal võistles ta harva. Tema parim koht hooajal vältel oli kümnes Holmenkolleni 50 km distantsil 2007. aasta märtsis. 2007.–2008. aasta hooajal saavutas ta avaetapil Beitostølenis seitsmenda koha ja enne Tour de Skid etapil Rõbinskis üheksanda koha. Tour de Skil võistles ta hästi, saades kaks neljandat kohta, ühe kuuenda ja üheksanda koha. Tuuri üldparemusjärjestuses oli ta norralastest parimana neljas. 2008. aasta jaanuaris saavutas ta Canmore'is 11. ja 16. koha ning jõudis esimest korda poodiumile, olles teine veebruaris Falunis ja märtsis Bormios. Hooaja viimasel etapil oli ta seitsmes.

2008.–2009. aasta hooajal oli Gjerdaleni vorm kõikuvam. 2008. aasta detsembris sai ta La Clusazis viienda koha, kuid hooaja peale tuli ka selliseid kohti, nagu 58., 47. ja 36. 2008.–2009. aasta Tour de Skil oli tema parim koht kaheteistkümnes ja ta lõpetas tuuri 23. kohaga. 2009. aasta jaanuaris saavutas ta Rõbinskis kuuenda koha ning oli 2009. aasta maailmameistrivõistlustel 30 km suusavahetusega sõidus 14. ja 50 km vabatehnikas 12. Hooaja lõpul ta häid tulemusi enam ei näidanud. 2009.–2010. aasta hooaega alustas ta teatesõiduga Beitostølenis.

2010. aasta taliolümpiamängudel oli Gjerdalen 30 km suusavahetusega sõidus 19. ja 15 km distantsil 28. 2011. aasta maailmameistrivõistlustel Oslos võitis ta 50 km vabatehnikas pronksmedali ja teatesõidus kuldmedali, sõites kolmandat vahetust. 2013. aasta maailmameistrivõistlustel võitis ta 15 km distantsil pronksmedali ja teatesõidus kuldmedali. 50 km klassikas oli ta kuues.

Aastatel 2015 ja 2016 võitis ta Marcialonga suusamaratoni.

## Saavutused

### [[Suusatamise maailmameistrivõistlused|Maailmameistrivõistlustel]]
* 2011  Oslos
**  **maailmameister** teatesõidus
**  Pronksmedal 50 km vabatehnikas
* 2013  Val di Fiemmes
**  **maailmameister** teatesõidus
**  pronksmedal 15 km vabatehnikas

### [[Maailma karikavõistlused murdmaasuusatamises|Maailma karikasarjas]]

Tord Asle Gjerdalen on osalenud individuaalselt (seisuga 27. märts 2015) 111 maailma karikasarja etapil ja jõudnud esikolmikusse kolmel korral, neist kõigil on ta olnud teine. Norra teatemeeskonnaga on ta võitnud ühe etapi.

## Isiklikku
Gjerdaleni vennad on Gard Filip ja Njål Tage, kes on samuti suusatajad. Ta elab Holes. Gjerdalen kuulub spordiklubisse Fossum IF. Varem kuulus ta klubisse IL Holeværingen. Gjerdalen on tuntud Ray-Bani päikeseprillide poolest, mida suusatades tavaliste suusaprillide asemel kannab.

## Viited

## Välislingid
* Tord Asle Gjerdalen FIS-i kodulehel